Birthe Skaarup (DF), 2004-02-25:
Vi er flere partier, som gennem årene har ønsket at gøre noget ved sygehusinfektionerne på hospitalerne.
Nu har fru Lone Møller lige været heroppe og holde en slags brandtale over, hvad vi andre ikke har gjort.
Socialdemokraterne havde ganske vist et forslag til behandling den 31. oktober 2002, et forslag, som også Dansk Folkeparti mange gange har fremsat og stillet spørgsmål om også til den socialdemokratiske regering.
Det, vi selvfølgelig vil have,
er den landsdækkende, uvildige kontrol af hygiejnestandarderne på de danske sygehuse.
Begrundelserne har været de samme, nemlig at manglende hygiejne koster det danske samfund millioner af kroner og giver rigtig mange patienter en dårlig livskvalitet.
De penge skal efter vore vurdering ikke bruges til andet end positiv behandling af patienterne og ikke til at påføre patienterne yderligere sygdomme.
Statens Serum Institut har skønnet, som andre har været inde på, at hospitalsinfektionerne beslaglægger omkring 300.000 sengedage årligt, og det handler samlet som sagt om udgifter i millionklassen til medicin, pleje, tabt arbejdsfortjeneste osv.
Retningslinjerne har simpelt hen manglet på sygehusene.
Det skal der naturligvis laves om på, og derfor blev Dansk Folkeparti på baggrund af vores forslag af 9. maj sidste år enig med regeringen om indførelse af en smileyordning på de danske sygehuse, om at tage mere håndfast fat om sygehushygiejnen og få lavet en model, der indgår som en del af den danske kvalitetsmodel, og hvori der også indgår klinisk kvalitet, patientsikkerhed, medicinering og retningslinjer for antallet af reoperationer, håndtering af udstyr og rengøringsstandarder.
Endvidere blev vi enige om, at Folketingets Sundhedsudvalg skulle have en vurdering, en slags redegørelse, inden udgangen af år 2003, og den kom også i december måned.
Der skulle yderligere ske et udbud af kvalitetsmodellen, som foreligger i modelbeskrivelse til udvalget, og fire akkrediteringsorganisationer har budt på opgaven, som skal være godt i gang i 2005.
Det indebærer, at alle offentlige sygehuse inden udgangen af 2006 skal være omfattet af en evaluerings- og akkrediteringsproces, ligesom sygehushygiejnen kommer i fokus ved hjælp af de standarder, som Statens Serum Institut og Dansk Standard allerede har udviklet for hygiejnen på de danske sygehuse.
Alt dette skal ses i sammenhæng med, at kvaliteten af hygiejnen skal bringes i top og måles i forståeligt sprog over for patienter, pårørende og andre.
, og vi mener stadig, at den efterhånden berømte smiley kan være ansigtet, der fortæller, hvor god standarden og kvaliteten er på den enkelte afdeling.
Men det skal ikke bare være fine ord, og derfor må og bør arbejdet ikke forsinkes ved, at vi går i kast med et andet forslag nu.
Vi ser gerne, at dette arbejde forankres i Sundhedsstyrelsen, for amterne har efter vores vurdering ikke levet godt nok op til ansvaret, og der skal i hvert fald ske noget på området.
Vi har i Dansk Folkeparti stadig til hensigt at følge op på kvaliteten af sygehushygiejnen.
Vi synes, det er vigtigt at gå videre med forslagets indhold, for det er en stor udfordring for os alle sammen og en stor udfordring for det danske samfund at skabe sammenhæng i den kvalitetsmodel, som inden så længe kommer til at virke i det danske sygehusvæsen.